b'\n_START_ARTICLE_\nPrehransko dopolnilo\n_START_PARAGRAPH_\nPrehranska dopolnila so \xc5\xbeivila, katerih namen je dopolnjevati obi\xc4\x8dajno prehrano. So koncentrirani viri posameznih ali kombiniranih hranil ali drugih snovi s hranilnim ali fiziolo\xc5\xa1kim u\xc4\x8dinkom, ki se dajejo v promet v obliki kapsul, pastil, tablet in drugih podobnih oblikah, v vre\xc4\x8dkah s pra\xc5\xa1kom, v ampulah s teko\xc4\x8dino, v kapalnih stekleni\xc4\x8dkah in v drugih podobnih oblikah s teko\xc4\x8dino in pra\xc5\xa1kom, ki so oblikovane tako, da se jih lahko u\xc5\xbeiva v odmerjenih majhnih koli\xc4\x8dinskih enotah. _NEWLINE_Prehranska dopolnila lahko vsebujejo tudi aminokisline, ma\xc5\xa1\xc4\x8dobne kisline, vlaknine, rastline in rastlinske izvle\xc4\x8dke, mikroorganizme ter druge snovi s hranilnim ali fiziolo\xc5\xa1kim u\xc4\x8dinkom, pod pogojem, da je njihova varnost v prehrani ljudi znanstveno utemeljena. Prehranska dopolnila, ki vsebujejo rastline in rastlinske izvle\xc4\x8dke morajo biti v skladu s predpisom, ki ureja razvrstitev zdravilnih rastlin._NEWLINE_Prehranska dopolnila lahko vsebujejo tiste zdravilne rastline, ki se lahko uporabljajo tudi kot \xc5\xbeivila, \xc4\x8de se uporabljajo deli rastlin v dolo\xc4\x8deni stopnji rasti (dozorelosti). Za izdelke, ki vsebujejo visoko koncentrirane in visoko pre\xc4\x8di\xc5\xa1\xc4\x8dene ekstrakte iz teh rastlin, je treba pridobiti mnenje organa, pristojnega za zdravila. Prehranska dopolnila, ki vsebujejo vitamine in minerale, morajo vsebovati odmerke, manj\xc5\xa1e od tistih, ki se jih sme tr\xc5\xbeiti le kot v zdravilih._NEWLINE_V ZDA so prehranska dopolnila definirana \xc5\xa1ir\xc5\xa1e, tako da vklju\xc4\x8dujejo tudi vsa zdravila rastlinskega izvora._NEWLINE_Od zdravil se prehranska dopolnila razlikujejo tudi po tem, da jim ne pripisujemo zdravilnih u\xc4\x8dinkov. Meja med\xc2\xa0\xc2\xbbhranilnim in fiziolo\xc5\xa1kim u\xc4\x8dinkom\xc2\xab\xc2\xa0ter\xc2\xa0\xc2\xbbzdravilnim u\xc4\x8dinkom\xc2\xab\xc2\xa0ni popolnoma jasna. Ker zakonodaja za prehranska dopolnila dolo\xc4\x8da bistveno milej\xc5\xa1e kriterije o kakovosti, kot so le-ta pri zdravilih, sku\xc5\xa1ajo proizvajalci v\xc4\x8dasih zdravila tr\xc5\xbeiti kot prehranska dopolnila. Spori se v\xc4\x8dasih re\xc5\xa1ujejo tudi na najvi\xc5\xa1jih sodi\xc5\xa1\xc4\x8dih._NEWLINE_Prehranskim dopolnilom sorodna skupina izdelkov so funkcionalna \xc5\xbeivila. To so \xc5\xbeivila, ki se od ostalih podobnih \xc5\xbeivil razlikujejo po tem, da jim lahko zaradi pove\xc4\x8dane vsebnosti posameznih snovi (ali zmanj\xc5\xa1ane koli\xc4\x8dine npr. soli ali holesterola), lahko pripisujemo vpliv na zdravje.'